มาร์โก รูบิโอ

**มาร์โก อันโตนิโอ รูบิโอ** (; เกิด 28 พฤษภาคม ค.ศ. 1971) เป็นนักการเมือง นักกฎหมาย และนักการทูตชาวอเมริกัน ปัจจุบันดำรงตำแหน่งรัฐมนตรีว่าการกระทรวงการต่างประเทศสหรัฐคนที่ 72 ตั้งแต่ปี ค.ศ. 2025 เขาเป็นสมาชิกพรรครีพับลิกัน และเคยดำรงตำแหน่งสมาชิกวุฒิสภาสหรัฐจากรัฐฟลอริดา ระหว่างปี ค.ศ. 2011 ถึง 2025 นอกจากนี้ รูบิโอยังดำรงตำแหน่งรักษาการที่ปรึกษาความมั่นคงแห่งชาติ และรักษาการหัวหน้าหอจดหมายเหตุแห่งชาติสหรัฐอีกด้วย

รูบิโอเป็นชาวอเมริกันเชื้อสายคิวบา เติบโตในเมืองไมแอมี รัฐฟลอริดา และสำเร็จการศึกษาด้านกฎหมายจากมหาวิทยาลัยไมแอมี หลังจากดำรงตำแหน่งกรรมาธิการเมืองเวสต์ไมอามีในช่วงคริสต์ทศวรรษ 1990 เขาได้รับเลือกตั้งในปี ค.ศ. 2000 ให้เป็นผู้แทนเขตเลือกตั้งที่ 111 ในสภาผู้แทนราษฎรรัฐฟลอริดา ต่อมาในฐานะผู้นำเสียงข้างมากของพรรครีพับลิกัน เขาได้รับเลือกให้ดำรงตำแหน่งประธานสภาผู้แทนราษฎรรัฐฟลอริดา และปฏิบัติหน้าที่เป็นเวลาสองปีตั้งแต่เดือนพฤศจิกายน ค.ศ. 2006 รูบิโอออกจากสภานิติบัญญัติของรัฐฟลอริดาในปี ค.ศ. 2008 เนื่องจากข้อจำกัดวาระการดำรงตำแหน่ง และเริ่มสอนหนังสือที่มหาวิทยาลัยนานาชาติฟลอริดา ในการเลือกตั้งที่มีผู้สมัครสามคน เขาได้รับเลือกตั้งเป็นสมาชิกวุฒิสภาสหรัฐในปี ค.ศ. 2010 ต่อมาในเดือนเมษายน ค.ศ. 2015 เขาตัดสินใจลงสมัครรับเลือกตั้งเป็นประธานาธิบดี แทนการลงสมัครรับเลือกตั้งวุฒิสภาอีกสมัย อย่างไรก็ตาม รูบิโอประกาศยุติการหาเสียงชิงตำแหน่งประธานาธิบดีเมื่อวันที่ 15 มีนาคม ค.ศ. 2016 หลังพ่ายแพ้ให้แก่ดอนัลด์ ทรัมป์ ในการเลือกตั้งขั้นต้นของพรรครีพับลิกันในรัฐฟลอริดา จากนั้นเขาลงสมัครรับเลือกตั้งวุฒิสภาอีกครั้งและได้รับเลือกให้ดำรงตำแหน่งเป็นสมัยที่สอง แม้ในช่วงหาเสียงชิงตำแหน่งประธานาธิบดี รูบิโอจะวิพากษ์วิจารณ์ทรัมป์ แต่ก่อนการเลือกตั้งทั่วไปในปีเดียวกัน เขาได้ประกาศสนับสนุนทรัมป์ และโดยรวมแล้วมีท่าทีสนับสนุนการดำรงตำแหน่งประธานาธิบดีของทรัมป์

เนื่องจากบทบาทและอิทธิพลของเขาต่อนโยบายสหรัฐต่อภูมิภาคลาตินอเมริกาในสมัยรัฐบาลทรัมป์ชุดแรก รูบิโอจึงถูกขนานนามว่าเป็นเสมือน "รัฐมนตรีต่างประเทศด้านลาตินอเมริกาโดยพฤตินัย" นอกจากนี้ เขายังถูกมองว่าเป็นหนึ่งในสมาชิกสภาคองเกรสที่มีท่าทีแข็งกร้าวที่สุดต่อจีนและพรรคคอมมิวนิสต์จีน รัฐบาลจีนได้ประกาศคว่ำบาตรรูบิโอสองครั้งในปี ค.ศ. 2020 และสั่งห้ามเขาเดินทางเข้าประเทศจีน รูบิโอกลายเป็นวุฒิสมาชิกอาวุโสของรัฐฟลอริดาในเดือนมกราคม ค.ศ. 2019 หลังจากบิล เนลสัน วุฒิสมาชิกคนก่อนพ่ายแพ้ในการเลือกตั้ง และเขาได้รับเลือกตั้งกลับเข้าดำรงตำแหน่งเป็นสมัยที่สามในปี ค.ศ. 2022 โดยเอาชนะวาล เดมิงส์ ผู้สมัครจากพรรคเดโมแครตด้วยชัยชนะอย่างถล่มทลาย ต่อมา รูบิโอได้ประกาศสนับสนุนดอนัลด์ ทรัมป์ ในการลงสมัครชิงตำแหน่งประธานาธิบดีปี ค.ศ. 2024 เพียงไม่กี่วันก่อนการประชุมคอคัสของรัฐไอโอวา

ในเดือนพฤศจิกายน ค.ศ. 2024 ว่าที่ประธานาธิบดีดอนัลด์ ทรัมป์ ประกาศเจตนารมณ์เสนอชื่อรูบิโอให้ดำรงตำแหน่งรัฐมนตรีว่าการกระทรวงการต่างประเทศในรัฐบาลสมัยที่สองของตน ต่อมาวุฒิสภาสหรัฐให้ความเห็นชอบต่อการแต่งตั้งดังกล่าวเป็นเอกฉันท์ และรูบิโอเข้ารับตำแหน่งเมื่อวันที่ 21 มกราคม ค.ศ. 2025 เมื่อวันที่ 1 พฤษภาคม ค.ศ. 2025 ทรัมป์ประกาศให้รูบิโอดำรงตำแหน่งที่ปรึกษาความมั่นคงแห่งชาติรักษาการ แทนไมค์ วอลทซ์ โดยยังคงดำรงตำแหน่งรัฐมนตรีว่าการกระทรวงการต่างประเทศควบคู่ไปด้วย การดำรงตำแหน่งควบทั้งสองนี้เกิดขึ้นครั้งล่าสุดในสมัยของเฮนรี คิสซินเจอร์ ระหว่างปี ค.ศ. 1973–1975 (โดยเขาดำรงตำแหน่งหนึ่งหรือทั้งสองตำแหน่งรวมกันระหว่างปี ค.ศ. 1969–1977) ในรัฐบาลของริชาร์ด นิกสัน และเจอรัลด์ ฟอร์ด นอกจากนี้ รูบิโอยังดำรงตำแหน่งรักษาการหัวหน้าหอจดหมายเหตุแห่งชาติสหรัฐ และเป็นผู้ดำรงตำแหน่งรักษาการผู้บริหารหน่วยงานเพื่อการพัฒนาระหว่างประเทศสหรัฐคนสุดท้าย ก่อนที่หน่วยงานดังกล่าวจะถูกยุบ เขาเป็นชาวลาตินคนแรกที่ดำรงตำแหน่งรัฐมนตรีว่าการกระทรวงการต่างประเทศ หรือทำหน้าที่ที่ปรึกษาความมั่นคงแห่งชาติ ส่งผลให้เขาเป็นเจ้าหน้าที่เชื้อสายฮิสแปนิกที่ดำรงตำแหน่งสูงสุดในประวัติศาสตร์สหรัฐอเมริกา

## อ้างอิง

หมวดหมู่:บุคคลที่เกิดในปี พ.ศ. 2514
หมวดหมู่:บุคคลที่ยังมีชีวิตอยู่
หมวดหมู่:ผู้สมัครประธานาธิบดีสหรัฐ ค.ศ. 2016
หมวดหมู่:รัฐมนตรีว่าการกระทรวงการต่างประเทศของสหรัฐ